Publication: Magyar Közlöny
Issue: MK-2001-66 (Year: 2001, Number: 66)
Era: 1990-2004
Section: a 98/2001. (VI. 15.) Korm. rendelethez
Paragraph Index: 811

1. A hulladék birtokosa a hulladék minősítésére vonatkozó kérelmét a következő dokumentumok 10 példányban — az illetékes környezetvédelmi hatóságnál — történő benyújtásával kérheti: 1.1. Kérelem a minősítő eljárás lefolytatására. A kérelem minimális tartalmi elemei: 1.1.1. a kérelmező neve, KSH azonosító száma és telephelyének címe, 1.1.2. a minősítendő hulladék mennyisége, 1.1.3. a tevékenység, valamint a technológia műszaki és környezeti szempontból átfogó leírása, amiből a hulladék keletkezett, 1.1.4. a hulladékkal kapcsolatos egyéb információk (pl. megjelenési forma, szilárd, folyadék, iszap), 1.1.5. a mintavételre felkért akkreditált laboratórium neve, címe és akkreditálási dokumentumának másolata, a felkérés rövid szakmai indoklása, 1.1.6. azoknak a szükséges méréseknek a felsorolása, amelyekről a kérelmező úgy vélekedik, hogy elégségesek a hulladék minősítéséhez. 1.2. Az akkreditált laboratóriumnak — a vizsgálatok értékelése alapján — a minősítés megalapozására készített szakvéleménye. 1.3. A minősítendő hulladékkal kapcsolatban keletkezett hatósági kötelezések másolata. 1.4. Az eljárási díj befizetéséről szóló igazolás (1 példányban).

Source: https://magyarkozlony.hu/hivatalos-lapok/fe6b0a51f2a0007b0026fa1f19d8503bfc63bbc6/dokumentumok/911a3e5f57527769ed04dc338e59f5ba1def48f1/letoltes